ครม. เห็นชอบคืนภาษีมูลค่าเพิ่มให้ผู้มีรายได้น้อย ผ่านการใช้บัตรสวัสดิการแห่งรัฐ ช่วยเพิ่มความคล่องตัวการใช้จ่าย และส่งเสริมการใช้ระบบการเงินอิเล็กทรอนิกส์
พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี มีมติเห็นชอบคืนภาษีมูลค่าเพิ่ม หรือ vat 7 เปอร์เซ็นต์ ให้ผู้มีรายได้น้อย ผ่านการใช้บัตรสวัสดิการแห่งรัฐ ทั้งการจับจ่ายผ่านแอพพลิเคชั่นถุงเงินประชารัฐ และร้านธงฟ้า ที่จดทะเบียน vat แล้วเกือบ 3,000 ร้าน จากทั้งหมดกว่า 30,000 ร้านทั่วประเทศ ซึ่งวิธีการคืนภาษีมูลค่าเพิ่มนี้ จะใช้หลักการ 1-5-1 คือ เมื่อผู้มีรายได้น้อย ใช้จ่ายผ่านบัตรสวัสดิการแห่งรัฐ จะเสียภาษีมูลค่าเพิ่มเพียง 1 เปอร์เซ็นต์ ส่วนอีก 5 เปอร์เซ็นต์ จะถูกโอนคืนเข้ากระเป๋าเงิน หรือ e-money ในเดือนถัดไป ซึ่งสามารถกดเงินสดออกมาใช้ได้ แต่จะไม่เกินเดือนละ 500 บาท ส่วนอีก 1 เปอร์เซ็นต์ จะถูกหักเข้ากองทุนการออมแห่งชาติ หรือ กอช. ของผู้มีรายได้น้อยคนนั้น แต่หากผู้มีรายได้น้อยคนใดไม่เข้าหลักเกณฑ์ของ กอช. รัฐบาลอยู่ระหว่างการพิจารณาให้มีการเปิดบัญชีธนาคารแยกต่างหาก เพื่อใช้รับโอนเงินจำนวนนี้ ซึ่งมาตรการนี้ จะนำร่องเริ่มดำเนินการเป็นระยะเวลา 6 เดือน ตั้งแต่วันที่ 1 พฤศจิกายน 2561 ถึง วันที่ 30 เมษายน 2562
โฆษกประจำสำนักนายกรัฐมนตรี กล่าวด้วยว่า มาตรการนี้ จะช่วยทำให้ผู้มีรายได้น้อยมีการใช้จ่ายคล่องตัวมากขึ้น รวมทั้ง ให้ประชาชนหันมาใช้ระบบการเงินอิเล็กทรอนิกส์มากขึ้น และยังส่งเสริมให้ร้านค้าจดทะเบียน vat มากขึ้นด้วย